DÔVODOVÁ SPRÁVA

1. Všeobecná časť

Návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 341/2004 Z. z., ktorým sa ustanovujú katalógy pracovných činností pri výkone práce vo verejnom záujme a o ich zmenách a dopĺňaní v znení neskorších predpisov (ďalej len „nariadenie”) vychádza z § 28 ods. 3 zákona č. 553/2003 Z. z. o odmeňovaní niektorých zamestnancov pri výkone práce vo verejnom záujme a o zmene a doplnení niektorých zákonov v znení neskorších predpisov (ďalej len „zákon č. 553/2003 Z. z.“).

Zmeny a doplnenia sa dotýkajú časti 17. Školstvo a šport. Zároveň sa navrhuje vypustiť v časti 07. Informatika v 10. platovej triede pracovná činnosť 02 z dôvodu duplicity obsahu charakterizovanej pracovnej činnosti s príkladom pracovnej činnosti uvedenou v časti 07. Informatika 10. platovej triede pracovnej činnosti 01. Do časti 17. Školstvo a šport sa v 7. platovej triede vkladá nová pracovná činnosť podľa § 5 ods. 7 zákona č. 553/2003 Z. z.

Cieľom návrhu nariadenia je aktualizácia pracovných činnosti uvedených v katalógu pracovných činnosti s prevahou duševnej práce pri výkone práce vo verejnom záujme.

Materiál priamo nepredpokladá vplyv na rozpočet verejnej správy, pretože vplyvy už boli zahrnuté do vplyvov na rozpočet verejnej správy spojených so zákonom.

Návrh nariadenia nepredpokladá sociálny vplyv, vplyv na manželstvo, rodičovstvo, rodinu, vplyv na informatizáciu spoločnosti, vplyvy na podnikateľské prostredie, vplyvy na životné prostredie ani vplyv na služby verejnej správy pre občana.

Návrh nariadenia je v súlade s Ústavou Slovenskej republiky, ústavnými zákonmi a nálezmi Ústavného súdu Slovenskej republiky, inými všeobecne záväznými právnymi predpismi, právne záväznými aktmi Európskej únie, medzinárodnými zmluvami, ktorými je Slovenská republika viazaná.

Účinnosť návrhu nariadenia sa navrhuje od 1. septembra 2019 vzhľadom na účinnosť zákona.